अपने भाषण को लेकर संकट में पड़े संगकारा  
श्रीलंका के पूर्व कप्तान कुमार संगकारा से खेलमंत्री महिंदानंदा अलुथगामेगे लॉर्ड्स पर दिए गए एमसीसी स्पीरिट ऑफ क्रिकेट भाषण पर सफाई मांग सकते हैं।
श्रीलंका के पूर्व कप्तान कुमार संगकारा से खेलमंत्री महिंदानंदा अलुथगामेगे लॉर्ड्स पर दिए गए एमसीसी स्पीरिट ऑफ क्रिकेट भाषण पर सफाई मांग सकते हैं। संगकारा ने अपने ही क्रिकेट बोर्ड को उस भाषण में आड़े हाथों लिया।  सरकारी समाचार एजेंसी लंकापुवाथ के अनुसार अलुथागामेगे ने श्रीलंका क्रिकेट की नई अंतरिम समिति को पूर्व कप्तान के बयानों की पड़ताल करने के लिए कहा। संगकारा ने सोमवार को अपने भाषण में श्रीलंकाई क्रिकेट प्रशासकों पर टीम में मतभेद, निराशा और अविश्वास पैदा करने का आरोप लगाया था। उन्होंने श्रीलंका क्रिकेट को भ्रष्टाचार के लिए लताड़ लगाई और संकेत दिए कि सिर्फ दो साल कप्तान रहने के बाद उन्हें इस पद को छोड़ने के लिए बाध्य किया गया।  उन्होंने कहा कि देश का क्रिकेट बोर्ड ईमानदार व्यक्तियों द्वारा चलाई जा रही स्वयंसेवकों की अगुआई वाली संस्था से लाखों डॉलर की संस्था में बदला गया है, जो तब से मुश्किलों में घिरी है। संगकारा ने सनथ जयसूर्या का नाम नहीं लिया, लेकिन नाराजगी जताई कि कैसे देश के इस मौजूदा सांसद को एकमात्र ट्वेंटी-20 और पहले एकदिवसीय के लिए टीम में शामिल किया गया।  इस पूर्व कप्तान ने उनके देश में खेल जिस दिशा में जा रहा है उस पर चिंता जताई। उन्होंने कहा, टीम के अंदर के खिलाड़ी ही खुद बोर्ड के अंदर सत्ता के खेल में शामिल हो गए हैं। सत्ता हासिल करने वाले अधिकारी अपने हित के लिए खिलाड़ियों का इस्तेमाल करते हैं। कभी-कभी बोर्ड की राजनीति से टीम में मतभेद, निराशा और अविश्वास की स्थिति भी पैदा होती है।